“แฟนซีขยะ” เต้นออกกำลังกาย รณรงค์ชาวยะลา “แยกก่อนทิ้ง”
“แฟนซีขยะ” เต้นออกกำลังกาย รณรงค์ชาวยะลา “แยกก่อนทิ้ง”              วันนี้ (16 มี.ค. 62) ที่ สนามโรงพิธีช้างเผือกเทศบาลนครยะลา  คนท้องถิ่น จ.ยะลา กว่า 1,000 คน ได้ร่วมใจออกกำลังกาย ด้วยการ เต้นแอโรบิก กิจกรรม เดิน-วิ่ง คนท้องถิ่นยะลา แยกก่อนทิ้ง 2019 เนื่องในวันท้องถิ่นไทย 18 มีนาคม 2562    ขณะบรรยากาศเป็นไปอย่างคึกคัก ผู้เข้าร่วมกิจกรรม ซึ่งมีทุกเพศ ทุกวัย ก็จะสวมใส่เสื้อสีเขียวเข้าร่วมอย่างพร้อมเพรียง  นอกจากนี้ ก็ยังมีการแต่งกายชุดแฟนซี โดยนำขยะต่างๆ ไม่ว่าจะเป็นขวด กระป๋อง โฟม ถุงพลาสติก และอื่นๆ มารีไซเคิลทำเป็นชุดสวมใส่ อย่างสวยงาม รวมทั้ง การทำถังขยะแยกก่อนทิ้ง สีสันต่างๆ อีกด้วย            ซึ่งการจัดกิจกรรมครั้งนี้ สำนักงานส่งเสริมการปกครองส่วนท้องถิ่นจังหวัดยะลา และ 64 องค์กรปกครองส่วนท้องถิ่นในพื้นที่จังหวัดยะลา ได้จัดขึ้น เพื่อสร้างจิตสำนึกที่ดีในการคัดแยกขยะก่อนทิ้ง ให้ผู้บริหาร บุคลากร องค์กรปกครองส่วนท้องถิ่น ได้เป็นแบบอย่างที่ดีให้กับพี่น้องประชาชน ให้ประชาชนรับรู้ และมีส่วนร่วมในการลดปัญหาขยะ เพื่อสร้างคุณภาพชีวิต และสภาพแวดล้อมให้ดีขึ้น ส่งเสริมให้ประชาชนรักการออกกำลังกาย เพื่อสุขภาพ ป้องกันโรค ตลอดจนสร้างความสัมพันธ์อันดีระหว่างผู้บริหารท้องถิ่น สมาชิกสภาท้องถิ่น ข้าราชการ พนักงาน และลูกจ้างขององค์กรปกครองส่วนท้องถิ่นในพื้นที่จังหวัดยะลา